ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ ΚΑΙ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ - Πολιτική προστασία - Προληπτική κατάσταση επιφυλακής για ενδεχόμενα συμβάντα έκτακτης ανάγκης

1. Η νέα πρόκληση

Την επαύριον των άνευ προηγουμένου και τραγικών τρομοκρατικών επιθέσεων στις ΗΠΑ, οι δημόσιες αρχές σε όλα τα επίπεδα κλήθηκαν να επανεξετάσουν τον βαθμό ετοιμότητας και την ικανότητά τους να προλαμβάνουν ή να μετριάζουν τις επιπτώσεις τέτοιων απειλών στην κοινωνία μας.

Στην Ευρωπαϊκή Ένωση, η αντίδραση ήταν ταχεία και αποφασιστική. Οι υπουργοί, συνελθόντες στα πλαίσια του Συμβουλίου [1], υπογράμμισαν την ανάγκη συντονισμού των προσπαθειών για τη συγκέντρωση και συνένωση των διαθέσιμων πόρων. Οι αρχηγοί κρατών και κυβερνήσεων κατέστησαν σαφές ότι είναι απαραίτητο να βρεθούν μέσα για τη βελτίωση της συνεργασίας μεταξύ των κρατών μελών.

[1] Συμβούλιο Δικαιοσύνης και Εσωτερικών Υποθέσεων (20 Σεπτεμβρίου 2001), Συμβούλιο Έρευνας (30 Οκτωβρίου 2001) και Συμβούλιο Υγείας (15 Νοεμβρίου 2001)

Το Ευρωπαϊκό Συμβούλιο της Γάνδης (19 Οκτωβρίου 2001) κάλεσε το Συμβούλιο και την Επιτροπή "να ετοιμάσουν ένα πρόγραμμα που να αποσκοπεί στη βελτίωση της συνεργασίας μεταξύ των κρατών μελών όσον αφορά την αξιολόγηση κινδύνων, το συναγερμό και τις επεμβάσεις, την αποθήκευση επεμβατικών μέσων και τον τομέα της έρευνας. Το εν λόγω πρόγραμμα θα πρέπει να αφορά τόσο την ανίχνευση και την αναγνώριση των μολυσματικών και τοξικών παραγόντων, όσο και την πρόληψη και την αντιμετώπιση των συνεπειών των χημικών ή βιολογικών επιθέσεων. Στο πρόγραμμα θα συμπεριλαμβάνεται και ο ορισμός ενός Ευρωπαίου συντονιστή δράσεων πολιτικής προστασίας".

Από τη μεριά της, η Επιτροπή κινητοποίησε χωρίς καθυστέρηση τους πόρους που διαθέτει στα πλαίσια των υπό εξέλιξη προγραμμάτων και δράσεων. Συγκέντρωσε σε ένα ενιαίο πλαίσιο τις διάφορες υπηρεσίες και δίκτυα που είναι αρμόδια για την πολιτική προστασία, την προστασία της υγείας και την τεχνογνωσία στον τομέα της έρευνας.

Σε αυτή ακριβώς την πλατφόρμα θα βασισθεί ο συντονισμός της βέλτιστης απόκρισης της Κοινότητας σε κάθε τύπο καταστάσεων έκτακτης ανάγκης. Όλες οι χώρες θα επωφεληθούν από τη συνένωση των γνώσεων και του εξοπλισμού που διαθέτουν όλα τα κράτη μέλη, ενώ η Επιτροπή, χάρη στη μοναδική υποδομή, το πολυεθνές προσωπικό και τις διεθνείς επαφές της, θα χρησιμοποιήσει τους οικείους πόρους και την πολιτική της βούληση για να διευκολύνει την από κοινού αξιοποίηση αυτών των αμοιβαίων πλεονεκτημάτων.

Η παρούσα ανακοίνωση αποτελεί συνεισφορά στην κοινή απόκριση της Επιτροπής και του Συμβουλίου στην πρόκληση που έθεσαν οι αρχηγοί κρατών και κυβερνήσεων. Περιγράφει τους κύριους άξονες της δράσης που θα ήταν σκόπιμο να αναληφθεί προκειμένου να βελτιωθεί η συνεργασία στο εσωτερικό της Ευρωπαϊκής Ένωσης.

2. Tο πλαίσιο της πολιτικής προστασίας

2.1. Αυξανόμενη συνειδητοποίηση της ανάγκης για μια κοινοτική απόκριση

Τα τελευταία χρόνια, η μονάδα "Πολιτική άμυνα" της Επιτροπής βοηθά τις αρχές που είναι αρμόδιες για την αντιμετώπιση σοβαρών καταστάσεων έκτακτης ανάγκης, συντονίζοντας και αναμεταδίδοντας τα αιτήματα αρωγής. Το έργο της μονάδας αυτής κατά τον σεισμό του 1997 στην κεντρική Ιταλία , ή πιο πρόσφατα μετά το ναυάγιο του Έρικα στα ανοικτά της ακτής της Βρετάνης το 1999 ή μετά τη ρύπανση του Δούναβη το 2000, έχει τύχει θερμής αναγνώρισης.

Η έκταση άλλων καταστροφών, όπως ο σεισμός που έπληξε την Τουρκία το 1999, έδωσε ώθηση σε δράσεις για την ενίσχυση των πόρων πολιτικής προστασίας της Κοινότητας. Αυτό αποτελεί αναγνώριση της αξίας που έχει ο αποτελεσματικός συντονισμός από ένα ενιαίο σημείο -και συγκεκριμένα, από την Ευρωπαϊκή Επιτροπή στις Βρυξέλλες- των διαφόρων εθνικών ομάδων επέμβασης και διάσωσης. Σ'αυτό ακριβώς το πλαίσιο, η Επιτροπή πρότεινε, το Σεπτέμβριο του 2000, έναν μηχανισμό για τη διευκόλυνση της ενισχυμένης συνεργασίας στις επεμβάσεις βοήθειας της πολιτικής προστασίας. Ο μηχανισμός αυτός εγκρίθηκε από το Συμβούλιο και θα τεθεί σε ισχύ το 2002. Αυτό σημαίνει ότι οποιοδήποτε κράτος μέλος θα μπορεί στο εξής να προσφεύγει στον μηχανισμό αυτό για να έχει άμεση πρόσβαση στους πόρους που είναι διαθέσιμοι σε όλη την Κοινότητα.

2.2. Λειτουργία του μηχανισμού

Μια χώρα που πλήττεται από κάποια καταστροφή δεν χρειάζεται πλέον να σπαταλά πολύτιμο χρόνο αναζητώντας βοήθεια και πραγματοποιώντας για τον σκοπό αυτό επαφές με διάφορες πηγές βοήθειας. Θα μπορεί να απευθύνεται στο δίκτυο της Επιτροπής για να έχει πρόσβαση, με ένα απλό διάβημα, σε εξειδικευμένο προσωπικό και σε άλλους πόρους.

Η Επιτροπή συνεργάζεται στενά με τις αρχές των κρατών μελών με σκοπό την ανάπτυξη αυτού του μηχανισμού ο οποίος συνίσταται σε πέντε βασικά στοιχεία:

* ένα κέντρο παρακολούθησης και πληροφοριών στο εσωτερικό της Επιτροπής, το οποίο θα παρακολουθεί την εξέλιξη των συμβάντων και θα παρέχει πληροφορίες. το κέντρο αυτό θα είναι προσπελάσιμο και έτοιμο να παρέμβει επί 24ώρου βάσεως.

* μια προκαταρκτική απογραφή των ομάδων επέμβασης που διαθέτουν οι υπηρεσίες πολιτικής προστασίας ή άλλες υπηρεσίες έκτακτης ανάγκης των κρατών μελών.

* ένα πρόγραμμα εκπαίδευσης με σκοπό την ενίσχυση της ικανότητας αντιμετώπισης των συμβάντων καθώς και τη βελτίωση της συνεργασίας και τη διάδοση της τεχνογνωσίας μεταξύ των ομάδων επέμβασης.

* κινητοποίηση ομάδων αξιολόγησης και συντονισμού ικανών να επέμβουν αμέσως και όπου χρειάζεται.

* ένα κοινό σύστημα επικοινωνίας και πληροφοριών έκτακτης ανάγκης μεταξύ των αρχών πολιτικής προστασίας των κρατών μελών και των αρμόδιων υπηρεσιών της Επιτροπής.

Παράδειγμα: Την επαύριον της επίθεσης της 11ης Σεπτεμβρίου, η Επιτροπή ενεργοποίησε το σύστημα επιφυλακής επί 24ώρου βάσεως της μονάδας "Πολιτική άμυνα". Η μονάδα προσδιόρισε τις πιθανές μορφές υποστήριξης που θα μπορούσαν να προσφέρουν τα κράτη μέλη στις Ηνωμένες Πολιτείες. Μέσα σε διάστημα λίγων ωρών, περισσότεροι από 1.000 κατάλληλα εξοπλισμένοι διασώστες από τα 15 κράτη μέλη, καθώς και από τη Νορβηγία και την Ισλανδία, ήταν έτοιμοι να αποσταλούν στις ΗΠΑ. Η συγκεκριμένη δράση, η οποία ανελήφθη σύμφωνα με το πνεύμα του επικείμενου μηχανισμού, επέτρεψε στην Επιτροπή να πραγματοποιήσει, σε στενή συνεργασία με το γενικό προξενείο του Βελγίου, επαφές με τις αρχές της Νέας Υόρκης προκειμένου να τους γνωστοποιήσει τις δυνατότητες υποστήριξης εκ μέρους της Ευρωπαϊκής Ένωσης.

2.3. Τα πρώτα βήματα

Η συνάντηση της Επιτροπής με τους εθνικούς αρμοδίους πολιτικής προστασίας [2] οδήγησε στο συμπέρασμα ότι, η διαχείριση των επιπτώσεων των τρομοκρατικών επιθέσεων παραμένει μεν στην αρμοδιότητα των κρατών μελών, αλλά θα πρέπει να αναπτυχθεί στενότερη συνεργασία γύρω από τον κοινοτικό μηχανισμό πολιτικής προστασίας προκειμένου να αντιμετωπισθούν αυτές οι νέες προκλήσεις. Για τον σκοπό αυτό, εγκρίθηκε ένα σχέδιο δράσης για την αντιμετώπιση των επιπτώσεων των επιθέσεων με πυρηνικά, βιολογικά και χημικά όπλα.

[2] Έκτακτη συνάντηση με τα κράτη μέλη, τις χώρες του ΕΟΧ και τις υποψήφιες για ένταξη χώρες, η οποία πραγματοποιήθηκε στο Knokke στις 11-12/10/01

Βάσει του συγκεκριμένου σχεδίου δράσης, έχει τεθεί σε εφαρμογή μια πρώτη δέσμη μέτρων:

* σύσταση του κέντρου παρακολούθησης και πληροφοριών που προβλέπεται στο πλαίσιο του μηχανισμού. Χάρη στην άμεση απόσπαση, εκ μέρους του Βελγίου, της Γαλλίας και της Σουηδίας, εθνικών εμπειρογνωμόνων υψηλού επιπέδου, η Επιτροπή κατάφερε να θέσει σε λειτουργία το κέντρο παρακολούθησης και πληροφοριών στις 29.10.01. Κατ'αυτό τον τρόπο, η Επιτροπή μπορεί να διατηρεί συνεχή επαφή με τα κέντρα επιχειρήσεων των κρατών μελών και να εξασφαλίζει ανταλλαγή πληροφοριών μεταξύ των κρατών μελών.

* συγκέντρωση πληροφοριών σχετικά με την πυρηνική, βακτηριολογική και χημική τεχνογνωσία. Η συγκέντρωση πληροφοριών σχετικά με τη διαθέσιμη στα κράτη μέλη τεχνογνωσία στους συγκεκριμένους τομείς αποδείχθηκε δύσκολο έργο διότι δεν ήταν δυνατή η άμεση πρόσβαση στις σχετικές πληροφορίες. Εντούτοις, τα κράτη μέλη κατάφεραν να συγκεντρώσουν γρήγορα τις πληροφορίες αυτές.

* συγκέντρωση πληροφοριών σχετικών με τους ορούς και τα εμβόλια. Η συγκέντρωση πληροφοριών σχετικών με τους ορούς και τα εμβόλια αποδείχθηκε ακόμα πιο δύσκολο έργο λόγω κυρίως του ιδιαίτερα εμπιστευτικού χαρακτήρα των πληροφοριών αυτών. Εντούτοις, τελικά δημιουργήθηκαν οι απαραίτητοι δίαυλοι πληροφοριών.

Τα μέτρα αυτά εξασφαλίζουν ένα κοινό "ταμείο" πληροφοριών και τεχνογνωσίας το οποίο μπορεί να ενεργοποιείται, όποτε χρειάζεται, μέσω του μηχανισμού πολιτικής προστασίας.

2.4. Μελλοντικά σχέδια - δημιουργία ενός δικτύου δικτύων

Αμέσως μετά το Ευρωπαϊκό Συμβούλιο του Laeken, η Επιτροπή, σε συνεργασία με τη βελγική προεδρία, θα προσκαλέσει ειδικούς από διάφορους τομείς δραστηριότητας, και ιδίως ειδικούς στους τομείς της πολιτικής προστασίας και της υγείας, με σκοπό την εξέταση θεμάτων σχετικών με τις πυρηνικές, βιολογικές και χημικές απειλές. Ο στόχος θα είναι η περαιτέρω βελτίωση της συνεργασίας και του συντονισμού μεταξύ των φορέων στους υπόψη τομείς. Στη συνέχεια, η Επιτροπή θα διοργανώσει και θα χρηματοδοτήσει τις πιο επείγουσες δράσεις χρησιμοποιώντας τα υφιστάμενα κοινοτικά μέσα.

Η συνάντηση αυτή θα προσφέρει μια μοναδική ευκαιρία για τον καθορισμό, με βάση τα μέτρα που έχουν ήδη ληφθεί και τα συμπεράσματα του Συμβουλίου του Laeken, ενός προγράμματος βραχυπρόθεσμων, μεσοπρόθεσμων και μακροπρόθεσμων δράσεων σε όλους τους σχετικούς τομείς, και ιδίως στους τομείς της πολιτικής προστασίας, της υγείας και της έρευνας. Η συνεισφορά και οι υπηρεσίες που προσφέρουν τα διάφορα αυτά δίκτυα και οι σχετικές πολιτικές είναι ανεκτίμητες. Ο μηχανισμός πολιτικής προστασίας επιτρέπει τη συγκέντρωση των μέσων αυτών, όταν και όπου χρειάζεται, και είναι ένας τρόπος προώθησης του προβληματισμού και των προσπαθειών εξεύρεσης τρόπων βέλτιστης αξιοποίησής τους για την αντιμετώπιση των προκλήσεων που θέτει η τρομοκρατική απειλή.

3. Προστασία της υγείας

Ένα πρόβλημα με τη βιοτρομοκρατία είναι ότι οι απειλές είναι αόρατες. Τα ιατρικά επαγγέλματα βρίσκονται στην πρώτη γραμμή του μετώπου εξουδετέρωσης τέτοιων απειλών. Κατά συνέπεια, χρειάζονται ειδικά σχέδια ετοιμότητας για την αντιμετώπιση επαπειλούμενων ασθενειών, τα οποία να υπερβαίνουν τα μέχρι σήμερα προβλεφθέντα. Στο πλαίσιο αυτό, τα κράτη μέλη αναθεωρούν σήμερα τα οικεία σχέδια ετοιμότητας για την αντιμετώπιση κινδύνων για την υγεία που συνδέονται με τρομοκρατικές επιθέσεις. Η Ευρωπαϊκή Επιτροπή ανέλαβε ήδη την πρωτοβουλία να καταγράψει και να αξιοποιήσει τα υφιστάμενα μέσα.

3.1. Tο δίκτυο επιδημιολογικής παρακολούθησης και ελέγχου των μεταδοτικών ασθενειών στην Κοινότητα

Το 1998, δημιουργήθηκε ένα δίκτυο επιδημιολογικής παρακολούθησης και ελέγχου των μεταδοτικών ασθενειών στην Κοινότητα [3]. To σύστημα έγκαιρου συναγερμού και αντίδρασης, το οποίο αποτελεί στοιχείο του δικτύου, έχει στόχο να εντοπίζει οποιαδήποτε πιθανά κρούσματα μεταδοτικής ασθένειας, ανεξαρτήτως της φύσης ή της προέλευσής τους. Βάσει των σχετικών διατάξεων, η Επιτροπή έχει ήδη αναλάβει δραστηριότητες βελτίωσης της ετοιμότητας. Εντούτοις, χρειάζεται να ενισχυθεί η ικανότητα του δικτύου να κοινοποιεί άμεσα τα ασυνήθη επιδημικά φαινόμενα.

[3] Απόφαση 2119/98/EΚ του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 1998

3.2. Πρωτοβουλίες που έχουν ήδη αναληφθεί στον τομέα της υγείας

Σε συνέχεια του Ευρωπαϊκού Συμβουλίου της Γάνδης, πραγματοποιήθηκε μια σειρά συνεδριάσεων μεταξύ της Επιτροπής και των κρατών μελών, τόσο σε υπουργικό όσο και σε ανώτερο διοικητικό επίπεδο. Κατά τις συνεδριάσεις αυτές διευκρινίστηκαν τα προβλήματα που θέτουν οι βιολογικές και χημικές απειλές για την υγεία.

Σε διεθνές επίπεδο, πραγματοποιήθηκε στην Οτάβα μια συνεδρίαση των υπουργών υγείας της ομάδας G 7 + (ΗΠΑ, Καναδάς, Ιαπωνία, Γαλλία, Ιταλία, ΗΒ, Γερμανία, Μεξικό), στην οποία συμμετείχε και η Επιτροπή. Κατά τη συνεδρίαση αυτή εξετάστηκε ένα σχέδιο για τη βελτίωση των όρων διασφάλισης της υγείας σε διεθνή κλίμακα. Στο πλαίσιο αυτό θα αναπτυχθούν περαιτέρω οι ήδη στενοί δεσμοί με την ΠΟΥ.

Κατά τη συνεδρίασή τους της 15ης Νοεμβρίου 2001, οι Υπουργοί Υγείας των κρατών μελών της Ευρωπαϊκής Ένωσης ζήτησαν από την Επιτροπή να καταρτίσει ένα πρόγραμμα δράσης το οποίο να καλύπτει τις εξής πέντε προτεραιότητες:

(1) ανάπτυξη ενός μηχανισμού διαβουλεύσεων σε περίπτωση κρίσης συνδεόμενης με τον κίνδυνο της βιοτρομοκρατίας και ανάπτυξη της ικανότητας κινητοποίησης κοινών ομάδων διερεύνησης.

(2) δημιουργία ενός μηχανισμού πληροφόρησης σχετικά με τις ικανότητες πρόληψης και καταπολέμησης της βιοτρομοκρατίας των ευρωπαϊκών εργαστηρίων.

(3) δημιουργία ενός μηχανισμού πληροφόρησης σχετικά με τη διαθεσιμότητα ορών, εμβολίων και αντιβιοτικών, καθώς και σχετικά με τις συντονισμένες στρατηγικές ανάπτυξης και αξιοποίησης αυτών των πόρων.

(4) δημιουργία ενός ευρωπαϊκού δικτύου ειδικών αρμόδιων στα κράτη μέλη για την αξιολόγηση, τη διαχείριση και τη γνωστοποίηση των κινδύνων.

(5) προώθηση της ανάπτυξης εμβολίων, φαρμάκων και θεραπευτικών μέσων.

Στο πρόγραμμα δράσης που θα εκπονηθεί, θα πρέπει, αφενός, να προβλέπεται στενός συντονισμός μεταξύ αυτών των πρωτοβουλιών και εκείνων που συνδέονται με τη δημιουργία του κοινοτικού μηχανισμού συντονισμού των δράσεων πολιτικής προστασίας και, αφετέρου, να λαμβάνονται υπόψη οι απαιτήσεις προστασίας του εμπιστευτικού χαρακτήρα των ευαίσθητων δεδομένων. Κατ'αίτηση των Υπουργών Υγείας, η Ευρωπαϊκή Επιτροπή δημιούργησε μια ad hoc επιτροπή για τη διασφάλιση της υγείας, η οποία απαρτίζεται από υψηλού επιπέδου εκπροσώπους των κρατών μελών. Συνεπεία τούτου, τα κράτη μέλη αποσπούν σήμερα ειδικούς για την επάνδρωση μιας επιχειρησιακής ομάδας που δημιουργεί τώρα η Επιτροπή με σκοπό τον συντονισμό και την ενίσχυση της ετοιμότητας και της ικανότητας αντίδρασης στον τομέα της υγείας, καθώς και την ενίσχυση του προγραμματισμού για την αντιμετώπιση επιθέσεων με βιολογικούς και χημικούς παράγοντες.

Σε συνέχεια του Συμβουλίου Υγείας, η Επιτροπή και τα κράτη μέλη αναπτύσσουν σήμερα ένα σφαιρικό πρόγραμμα συνεργασίας.

3.3. Δράσεις στον φαρμακευτικό τομέα

Η στενή συνεργασία με τη φαρμακευτική βιομηχανία αποτελεί σαφώς ένα βασικό στοιχείο των σχεδίων πρόληψης και καταπολέμησης της βιοτρομοκρατίας. Η Επιτροπή έχει ήδη πραγματοποιήσει σημαντικά βήματα προς αυτή την κατεύθυνση και τα σχετικά αποτελέσματα θα αποτελέσουν πολύτιμους πόρους στους οποίους θα μπορέσει να βασιστεί ο μηχανισμός πολιτικής προστασίας.

Στα πρώτα βήματα συμπεριλαμβάνεται η δημιουργία, από κοινού με τη φαρμακευτική βιομηχανία, μιας επιχειρησιακής ομάδας αρμόδιας να εξετάζει διάφορα θέματα που έχουν σχέση ιδίως με τις θεραπευτικές αγωγές, την ικανότητα παραγωγής, τον έλεγχο της διανομής και τα εμβόλια. Οι αρχές των κρατών μελών εξέτασαν επίσης το ζήτημα της διαθεσιμότητας φαρμακευτικών προϊόντων σε περίπτωση βιολογικών απειλών. Σε συνεργασία με τον Ευρωπαϊκό Οργανισμό Αξιολόγησης των Φαρμακευτικών Προϊόντων (EMEA), καταρτίστηκε ένας κατάλογος των πιθανών παθογόνων παραγόντων, των διαθέσιμων θεραπευτικών αγωγών και των διάφορων απαραίτητων φαρμακευτικών προϊόντων. Με βάση τον συγκεκριμένο κατάλογο, τα κράτη μέλη κλήθηκαν να παράσχουν ενημερωμένες πληροφορίες σχετικά με τον εθνικό κατάλογο των δράσεων που έχουν αναλάβει μέχρι σήμερα. Τα αποτελέσματα θα αναλυθούν από την Επιτροπή.

Συμφωνήθηκε να ενισχυθεί η συνεργασία στον συγκεκριμένο τομέα μεταξύ όλων των αρμόδιων αρχών και ενός ειδικού δικτύου το οποίο έχει δημιουργηθεί μέσω της επιτροπής φαρμάκων και απαρτίζεται από 15 υπεύθυνους επαφών στα κράτη μέλη. Το δίκτυο αυτό θα ανταλλάσσει πληροφορίες ενώ η Επιτροπή μπορεί να διοργανώνει ad hoc συνεδριάσεις. Το δίκτυο θα συνεργάζεται στενά με την επιχειρησιακή ομάδα της Επιτροπής/φαρμακευτικής βιομηχανίας και θα λειτουργεί ως σύνδεσμος διαβίβασης των πορισμάτων των συζητήσεων με τις αρμόδιες εθνικές αρχές.

4. Ερευνητικές δραστηριότητες

4.1. Κινητοποίηση του ευρωπαϊκού δυναμικού έρευνας και τεχνολογικής ανάπτυξης

Για να ενισχυθεί η ικανότητα αντίδρασης της Ευρώπης σε καταστάσεις έκτακτης ανάγκης που συνδέονται με τρομοκρατικές επιθέσεις με βιολογικά ή χημικά όπλα, είναι απαραίτητο να κινητοποιηθεί το ευρωπαϊκό δυναμικό έρευνας και τεχνολογικής ανάπτυξης. Οι γνώσεις σχετικά με τους νέους βιολογικούς κινδύνους και τους τρόπους αντιμετώπισης των κινδύνων αυτών βρίσκονται διεσπαρμένες μεταξύ διαφορετικών φορέων στην Ευρώπη.

Σε βραχυπρόθεσμη βάση, θα πρέπει να διενεργηθεί κοινή αξιολόγηση της τρέχουσας κατάστασης των γνώσεων, των υφιστάμενων ερευνητικών ικανοτήτων και των αναγκών περαιτέρω έρευνας. Το Συμβούλιο Έρευνας της 30ής Οκτωβρίου 2001 υποστήριξε την πρωτοβουλία της Επιτροπής να συγκαλέσει μια ομάδα εθνικών ειδικών σε θέματα έρευνας για σκοπούς άμυνας κατά ενδεχόμενων επιθέσεων με βιολογικά και χημικά όπλα. Η ομάδα αυτή θα έχει ως καθήκον να πραγματοποιήσει απογραφή των υπό εξέλιξη ερευνητικών δραστηριοτήτων αυτού του είδους, να εντοπίσει ενδεχόμενα κενά, και να προσδιορίσει τις ανάγκες και τις δυνατότητες συντονισμού των σχετικών εθνικών ερευνητικών δραστηριοτήτων. Η πρώτη συνεδρίαση της ομάδας έχει προγραμματιστεί για τις 12 Δεκεμβρίου 2001.

Σύμφωνα με τον στόχο της δημιουργίας ενός πραγματικά ευρωπαϊκού χώρου της έρευνας, το νέο πρόγραμμα πλαίσιο έρευνας και τεχνολογικής ανάπτυξης (2002 - 2006) θα προσφέρει κατάλληλα μέσα για την υποστήριξη του συντονισμού των εθνικών ερευνητικών προσπαθειών και των ερευνητικών δραστηριοτήτων που παρουσιάζουν σαφή ευρωπαϊκή προστιθέμενη αξία. Η έρευνα στο πεδίο της βιοάμυνας θα ωφεληθεί σε μεγάλο βαθμό από τη συσπείρωση των εθνικών ερευνητικών δραστηριοτήτων και πόρων γύρω από πεδία κοινού ενδιαφέροντος.

Στο κεφάλαιο "Πρόβλεψη των επιστημονικών και τεχνολογικών αναγκών της ΕΕ", το νέο πρόγραμμα πλαίσιο, όπως αυτό προτείνεται από την Ευρωπαϊκή Επιτροπή, θα συμπεριλαμβάνει μέσα για την αντιμετώπιση άμεσων αναγκών έρευνας προς υποστήριξη των κοινοτικών πολιτικών σε τομείς όπως η δημόσια υγεία ή η δικαιοσύνη και οι εσωτερικές υποθέσεις. Οι νέες απειλές που συνδέονται με τη βιοτρομοκρατία αποτελούν ένα καλό παράδειγμα των πλεονεκτημάτων που προσφέρει η ευελιξία στον προγραμματισμό των κοινοτικών ερευνητικών δραστηριοτήτων. Πιο μακροπρόθεσμες ερευνητικές δραστηριότητες σχετικές με την καταπολέμηση της βιοτρομοκρατίας μπορεί να χρηματοδοτηθούν στα πλαίσια των θεματικών προτεραιοτήτων "Γονιδιωματική και βιοτεχνολογία στην υπηρεσία της υγείας" και "Ασφάλεια των τροφίμων και κίνδυνοι για την υγεία".

4.2. Αξιοποίηση της τεχνογνωσίας του Κοινού Κέντρου Ερευνών

Χάρη στο Κοινό Κέντρο Ερευνών, η Ευρωπαϊκή Επιτροπή διαθέτει τη δική της εσωτερική επιστημονική και τεχνική τεχνογνωσία στον πυρηνικό, τον χημικό και τον βιολογικό τομέα. Το ΚΚΕρ εργάζεται συχνά σε δικτύωση με εθνικά εργαστήρια και ερευνητικά κέντρα.

Οι εργασίες που αναλαμβάνει εδώ και καιρό για λογαριασμό της Υπηρεσίας Ελέγχου Διασφαλίσεων Ευρατόμ και του Διεθνούς Οργανισμού Ατομικής Ενέργειας έχουν καταστήσει το ΚΚΕρ κέντρο αναφοράς ως προς τις πυρηνικές διασφαλίσεις στην ΕΕ. Επιπλέον, το ΚΚΕρ είναι υπεύθυνο για τη λειτουργία του ευρωπαϊκού κέντρου διαχείρισης και ανάλυσης πληροφοριών για τη μη διάδοση (IAC), το οποίο συγκεντρώνει και επικυρώνει επιστημονικές και τεχνικές πληροφορίες απαραίτητες για τη λήψη των αποφάσεων που αφορούν τη μη διάδοση πολεμικών μέσων.

Στον βιολογικό τομέα, το ΚΚΕρ έχει δημιουργήσει και συντονίζει την ομάδα εργασίας "Βιοαντίδραση", η οποία διαθέτει εξειδικευμένο αναλυτικό δυναμικό το οποίο περιλαμβάνει εργαστήρια τελευταίας τεχνολογίας στα κράτη μέλη και ειδικούς παγκόσμιου κύρους σε θέματα εντοπισμού και προσδιορισμού των διαγονιδιακών στελεχών DNA. Η ομάδα αναμένεται να συνεδριάσει στις 2 και 3 Δεκεμβρίου προκειμένου να εξετάσει διάφορα σενάρια αντίδρασης σε καταστάσεις έκτακτης ανάγκης. Υπό το φως των πρόσφατων συμβάντων στις ΗΠΑ, ένα από τα θέματα συζήτησης θα είναι η χρήση διαγονιδιακών φυτών για την παραγωγή εμβολίων κατά της ευλογιάς και άλλων ασθενειών. Το ΚΚΕρ θα χρησιμοποιήσει τις δικές του εγκαταστάσεις καθώς και τις εγκαταστάσεις της ομάδας εργασίας "Βιοαντίδραση" του Ευρωπαϊκού Δικτύου Εργαστηρίων για τους ΓΤΟ που συντονίζει, με σκοπό τον εντοπισμό και προσδιορισμό διαγονιδιακών στελεχών χρήσιμων για την αντιμετώπιση επιθέσεων με βιολογικά όπλα στη διατροφική αλυσίδα (αγρο-τρομοκρατία).

Στον τομέα των χημικών, το ΚΚΕρ θα θέσει στη διάθεση όλων των εξουσιοδοτημένων υπηρεσιών της Ευρωπαϊκής Επιτροπής και των κρατών μελών, κατόπιν σχετικού αιτήματος, την οικεία συλλογή πληροφοριών ανοικτής πηγής σχετικά με την παρουσία χημικών παραγόντων προβλεπόμενων από τη σύμβαση περί χημικών όπλων.

Αξιοποιώντας την τεχνογνωσία που διαθέτει στον τομέα της ανάλυσης προοπτικών, το ΚΚΕρ θα δρομολογήσει άμεσα δύο μελέτες: μία μελέτη με σκοπό τον προσδιορισμό των νέων επιστημονικών ζητημάτων που θέτει η βιοτρομοκρατία και μια δεύτερη μελέτη με σκοπό την αξιολόγηση των τρωτών σημείων των σύγχρονων κοινωνιών, από τεχνική, κοινωνική, οικονομική και ψυχολογική άποψη, έναντι σε ενδεχόμενες τρομοκρατικές επιθέσεις.

4.3. Παγκόσμια παρακολούθηση του περιβάλλοντος και της ασφάλειας

Η Επιτροπή μόλις εξέδωσε μια ανακοίνωση (COM 2001 /609 της 23ης Οκτωβρίου 2001) σχετικά με την ανάπτυξη ενός συστήματος παγκόσμιας παρακολούθησης του περιβάλλοντος και της ασφάλειας (GMES). Το Συμβούλιο της ΕΕ, καθώς και το συμβούλιο της Ευρωπαϊκής Υπηρεσίας Διαστήματος, ενέκριναν ένα σχέδιο δράσης για την ανάπτυξη μιας αυτόνομης επιχειρησιακής ικανότητας της ΕΕ στον συγκεκριμένο τομέα. Η πολιτική προστασία θα αποτελεί ένα από τα βασικά πεδία χρήσης των υπηρεσιών GMES. H διαστημική αυτή εφαρμογή αποτελεί μία από τις προτεραιότητες του επόμενου προγράμματος πλαισίου δραστηριοτήτων έρευνας, τεχνολογικής ανάπτυξης και επίδειξης (2002-2006). Εξετάζεται το ενδεχόμενο ανάληψης ενός πιλοτικού έργου για την επίδειξη των τρόπων με τους οποίους η GMES μπορεί να ανταποκριθεί στις ανάγκες της πολιτικής προστασίας και ιδίως της καταπολέμησης της τρομοκρατίας.

5. Ενέργειεσ σε άλλουσ τομείς

Ο μηχανισμός πολιτικής προστασίας μπορεί να αντλήσει πολύτιμους πόρους από το ευρύ φάσμα δραστηριοτήτων και πολιτικών που καλύπτει η Επιτροπή.

5.1. Ασφάλεια των ενεργειακών εγκαταστάσεων και των μεταφορών

Τα θέματα που συνδέονται με την ασφάλεια των ενεργειακών εγκαταστάσεων και των μεταφορών εντάσσονται στο πλαίσιο της παρακολούθησης της Πράσινης Βίβλου για την ασφάλεια του ενεργειακού εφοδιασμού που εξέδωσε η Επιτροπή το Νοέμβριο του 2000. Η Επιτροπή διεξάγει εργασίες επί αυτών των θεμάτων, σύμφωνα με το αίτημα του Ευρωπαϊκού Συμβουλίου της Νίκαιας. Μια έκθεση για την ασφάλεια του ενεργειακού εφοδιασμού προγραμματίζεται να υποβληθεί στο Ευρωπαϊκό Συμβούλιο της Βαρκελώνης.

Οι τραγικές πυρκαγιές στη σήραγγα του Mont-Blanc και στη σήραγγα του Tauern στην Αυστρία το 1999 και η πρόσφατη πυρκαγιά στη σήραγγα του Gothard καθιστούν και πάλι επίκαιρο τον διάλογο σχετικά με το επίπεδο ασφάλειας στις σήραγγες και τους μηχανισμούς αρωγής και εκκένωσης σε περίπτωση ατυχημάτων. Το θέμα αυτό αποτελεί σημαντικό στοιχείο για την κατάρτιση των απαραίτητων εθνικών σχεδίων εκκένωσης/επέμβασης σε καταστάσεις έκτακτης ανάγκης. Πέραν της χρηματοδότησης των διευρωπαϊκών δικτύων , το 2002 η Επιτροπή θα προτείνει ευρωπαϊκούς κανόνες για τον καθορισμό ελάχιστον προτύπων ασφάλειας στις σήραγγες.

Τέλος, το GALILEO, το ευρωπαϊκό σύστημα πλοήγησης μέσω δορυφόρου, το οποίο βρίσκεται τώρα στο στάδιο της ανάπτυξης, θα προσφέρει μια αξιόπιστη υπηρεσία επακριβούς προσδιορισμού θέσης και, συνεπώς, θα συμβάλλει στη διεξαγωγή των επιχειρήσεων πολιτικής προστασίας.

5.2. Ασφάλεια στον πυρηνικό και τον ακτινολογικό τομέα

Πυρηνική ενέργεια

Τα πρότυπα ασφάλειας των εγκαταστάσεων και ασφάλειας του εφοδιασμού στον τομέα της πυρηνικής ενέργειας είναι από τα αυστηρότερα στη βιομηχανία. Σε κοινοτικό επίπεδο καταβάλλεται κάθε δυνατή προσπάθεια ώστε να εξασφαλισθεί ότι η αυστηρή λογιστική παρακολούθηση των πυρηνικών υλικών εμποδίζει οποιαδήποτε εκτροπή για μη ειρηνικούς σκοπούς.

Όσον αφορά την ακτινοπροστασία, η Επιτροπή συντονίζει τα μέτρα που λαμβάνονται από τις εθνικές αρχές ασφάλειας. Εντούτοις, εξαιτίας των γεγονότων της 11ης Σεπτεμβρίου, είναι πλέον απαραίτητο να εξετασθούν τα τρωτά σημεία των πυρηνικών εγκαταστάσεων. Σε συνεργασία με τον Διεθνή Οργανισμό Ατομικής Ενέργειας (ΔΟΑΕ) στη Βιέννη, οι υπηρεσίες της Επιτροπής διενεργούν σήμερα αξιολόγηση της ασφάλειας των πυρηνικών εγκαταστάσεων. Με βάση τα αποτελέσματα αυτής της αξιολόγησης, η Επιτροπή θα αποφασίσει ως προς την ενδεδειγμένη πορεία δράσης.

Πυρηνικά περιστατικά έκτακτης ανάγκης

Η Επιτροπή και τα κράτη μέλη είναι υπεύθυνα για τη δημιουργία και τη συντήρηση ενός συστήματος άμεσου συναγερμού σε περιπτώσεις πυρηνικών και ακτινολογικών περιστατικών έκτακτης ανάγκης.

Στην πράξη, το σύστημα ταχείας ανταλλαγής πληροφοριών σε περίπτωση εκτάκτου ανάγκης από ακτινοβολίες στην Ευρωπαϊκή Κοινότητα (ECURIE) λειτουργεί στο πλαίσιο της Γενικής Διεύθυνσης Περιβάλλοντος επί 24ώρου βάσεως και χρησιμοποιεί κωδικοποιημένες πληροφορίες ώστε να αποφευχθούν τυχόν γλωσσικοί φραγμοί. Διενεργούνται επίσης τακτικές ασκήσεις ώστε να εξασφαλισθεί η διαθεσιμότητά του.

Σε περίπτωση πυρηνικού ατυχήματος, ο βασικός ρόλος της Επιτροπής είναι να λάβει μια αρχική κοινοποίηση, να επαληθεύσει το περιεχόμενο του μηνύματος, να σημάνει συναγερμό σε όλα τα κράτη μέλη και στον ΔΟΑΕ και να λαμβάνει και διαβιβάζει συμπληρωματικές πληροφορίες σε όλα τα κράτη μέλη.

5.3. Ασφάλεια των δικτύων και των πληροφοριών

H διαθεσιμότητα δικτύων ΤΠ είναι απαραίτητη όχι μόνο για τους διαύλους επικοινωνίας (π.χ. πολιτική προστασία) ιδίως σε περίπτωση καταστροφών (πυρηνικών, βιολογικών, χημικών ή απειλών ή επιθέσεων) αλλά και για άλλες υποδομές (π.χ. παροχή ύδατος, ηλεκτρικής ή άλλης ενέργειας, κτλ.). Οι εργασίες επί της ασφάλειας των ηλεκτρονικών δικτύων αναγνωρίστηκαν ως προτεραιότητα από το Ευρωπαϊκό Συμβούλιο της Στοκχόλμης. Τα συγκεκριμένα μέτρα εφαρμογής που εκπονούνται σήμερα σε στενή συνεργασία με το Συμβούλιο, θα ενσωματωθούν σε ψήφισμα του Συμβουλίου το οποίο αναμένεται να εγκριθεί κατά τη σύνοδο του Συμβουλίου Τηλεπικοινωνιών στις 6 Δεκεμβρίου, προκειμένου να ληφθεί υπόψη η νέα διάσταση του κινδύνου της τρομοκρατίας.

5.4. Διαρθρωτικά Ταμεία

Τα διαρθρωτικά ταμεία επιτρέπουν τη χρηματοδότηση δράσεων πρόληψης φυσικών ή τεχνολογικών καταστροφών. Για παράδειγμα, ορισμένα περιφερειακά προγράμματα περιλαμβάνουν προληπτικά μέτρα κατά των φυσικών κινδύνων (ενίσχυση των ποτάμιων αναχωμάτων. εξοπλισμός των κέντρων καταπολέμησης των πυρκαγιών στα δάση. προστασία από τη διάβρωση, κτλ.). Προληπτικές δράσεις επίσης προβλέπονται στα πλαίσια της διασυνοριακής και διακρατικής συνεργασίας (π.χ. ρυθμίσεις επιφυλακής και άμεσης ειδοποίησης σε περίπτωση πλημμύρων και τεχνολογικών καταστροφών. δημιουργία πολυεθνικών κέντρων καταπολέμησης των δασικών πυρκαγιών. συνεργασία για την κατοχύρωση της ασφάλειας πολυσύχναστων ορεινών περιοχών, κτλ.).

Τα διαρθρωτικά ταμεία είναι επίσης δυνατό να συγχρηματοδοτούν ορισμένες εργασίες ανοικοδόμησης έπειτα από φυσικές ή τεχνολογικές καταστροφές, στα πλαίσια περιφερειακών προγραμμάτων και στις τυπικά επιλέξιμες ζώνες.

5.5. Ασφάλεια στον χημικό τομέα

Τα εργοστάσια και οι εγκαταστάσεις αποθήκευσης χημικών, και ιδίως εκείνα που βρίσκονται κοντά στις πόλεις, μπορεί να αποτελέσουν στόχο τρομοκρατικών επιθέσεων. Οι φορείς εκμετάλλευσης τέτοιων εγκαταστάσεων είναι ήδη υποχρεωμένοι να προβλέπουν τρόπους αντιμετώπισης ενδεχόμενων σοβαρών ατυχημάτων. Τώρα πλέον, θα πρέπει επίσης να ενισχύσουν, στο μέτρο του δυνατού, τα μέτρα ασφάλειας και ιδίως τα μέτρα ελέγχου της πρόσβασης στις εγκαταστάσεις.

Επιπλέον, τόσο οι τρομοκρατικές επιθέσεις όσο και η έκρηξη που σημειώθηκε στις 21 Σεπτεμβρίου 2001 στην Toulouse κατέδειξαν τον καθοριστικό ρόλο που έχει ο κατάλληλος χωροταξικός σχεδιασμός για τη μείωση των επιπτώσεων πιθανών ατυχημάτων στον πληθυσμό, ανεξαρτήτως των αιτίων αυτών των ατυχημάτων. Η Επιτροπή συνεργάζεται σήμερα με τα κράτη μέλη επί αυτού του δύσκολου θέματος.

6. Ο ευρωπαίός συντονιστής των μέτρων πολιτικής προστασίας

Οι δράσεις που περιγράφονται ανωτέρω πρέπει να ενταχθούν στο πλαίσιο του αιτήματος του άτυπου Ευρωπαϊκού Συμβουλίου της Γάνδης περί διορισμού ενός συντονιστή των μέτρων πολιτικής προστασίας.

Η Επιτροπή είναι ίσως ο καταλληλότερος φορέας ικανός να συνεργάζεται με ομάδες από όλα τα κράτη μέλη και πέραν αυτών. Διαδραματίζει πολύτιμο ρόλο συσπειρώνοντας διαφορετικά κοινοτικά δίκτυα - έρευνα, υγεία, πολιτική προστασία - για την επίτευξη αυτού του στόχου. Στο πλαίσιο αυτό, η Επιτροπή μπορεί να προσφέρει τρεις τύπους υποστήριξης:

- άμεση αντίδραση σε συμβάντα, υπό μορφή κινητοποίησης ομάδων ειδικών, κτλ..

- σχεδιασμός για τη βελτίωση της ετοιμότητας αντιμετώπισης συμβάντων, π.χ. προάγοντας την εκπαίδευση και τη δημιουργία αποθεμάτων εμβολίων και ορών.

- πιο μακροπρόθεσμες δραστηριότητες έρευνας και πληροφόρησης προς υποστήριξη τόσο των πολιτικών όσο και των επιχειρησιακών αντιδράσεων.

Ο ρόλος αυτός προϋποθέτει αποτελεσματική και ενισχυμένη συνεργασία με τα υφιστάμενα δίκτυα και πόρους, καθώς μια ευαισθησία και ικανότητα συνεργασίας με μεγάλο αριθμό οργανισμών και διαφορετικές ομάδες συμφερόντων. Πιο συγκεκριμένα, ο καλύτερος τρόπος για την επίτευξη αυτού του στόχου είναι η αξιοποίηση των τρεχουσών δραστηριοτήτων πολιτικής προστασίας και ιδίως η πλήρης εφαρμογή του κοινοτικού μηχανισμού πολιτικής προστασίας.

Η Επιτροπή προτίθεται συνεπώς να ορίσει ένα από τα μέλη της ως ευρωπαίο συντονιστή υψηλού κύρους, ο οποίος θα είναι κυρίως υπεύθυνος για τη διαχείριση του κοινοτικού μηχανισμού συντονισμού των δράσεων στον τομέα της πολιτικής προστασίας. Υπό αυτή την ιδιότητα, ο συγκεκριμένος Επίτροπος θα πρέπει να συντονίζει την ανάληψη, την υλοποίηση και την παρακολούθηση πολλών κοινοτικών πρωτοβουλιών και ιδίως των πρωτοβουλιών που περιγράφονται στην παρούσα ανακοίνωση.

7. Συμπεράσματα

Οι πρόσφατες τρομοκρατικές επιθέσεις έχουν προκαλέσει αυξημένες ανησυχίες στους πολίτες της Ευρωπαϊκής Ένωσης.

Οι κυβερνήσεις αντέδρασαν θεσπίζοντας σειρά μέτρων σε εθνικό επίπεδο, αλλά, κατά αξιοσημείωτο τρόπο, συναντήθηκαν σε επίπεδο Ευρωπαϊκής Ένωσης προκειμένου να εξετάσουν τη βιωσιμότητα και τη σκοπιμότητα μιας συνδυασμένης προσπάθειας στο συγκεκριμένο τομέα. Οι αρχηγοί κρατών και κυβερνήσεων ζήτησαν από την Ευρωπαϊκή Επιτροπή και το Συμβούλιο Υπουργών να αντιδράσουν και να οργανωθούν.

Εις απάντηση στο αίτημα αυτό, η Επιτροπή έδειξε - και η παρούσα ανακοίνωση καθιστά σαφές με ποιο τρόπο - ότι είναι ήδη πρόθυμη και ικανή και διαθέτει τα κατάλληλα μέσα ώστε να συνεισφέρει ουσιαστικά στην πολιτική προστασία. Επέσπευσε την έναρξη ισχύος του μηχανισμού πολιτικής προστασίας στον οποίο έχουν στο εξής πρόσβαση, σε απευθείας σύνδεση, όλα τα κράτη μέλη, οι υποψήφιες προς ένταξη και άλλες χώρες. Στην πράξη, αυτό σημαίνει ότι μπορούν να προσφεύγουν σε σύγχρονες μεθόδους διαχείρισης και στις σύγχρονες τεχνολογίες για τον συντονισμό των δραστηριοτήτων τους και ότι θα έχουν στη διάθεσή τους το σύνολο των πόρων που προέρχονται από τα δίκτυα που δραστηριοποιούνται στους τομείς του περιβάλλοντος, της υγείας, της έρευνας, των μεταφορών, της ενέργειας και σε άλλους τομείς.

Ιδίως όσον αφορά τον τομέα της υγείας, η Επιτροπή, κατόπιν σχετικής έκκλησης των Yπουργών Yγείας των κρατών μελών, αναπτύσσει επί του παρόντος ένα πρόγραμμα δράσης με τους ακόλουθους στόχους:

- δημιουργία ενός μηχανισμού ανταλλαγής πληροφοριών, διαβούλευσης και συντονισμού για τη διαχείριση των θεμάτων υγείας που συνδέονται με επιθέσεις στις οποίες έχουν χρησιμοποιηθεί ή ενδέχεται να χρησιμοποιηθούν βιολογικοί και χημικοί παράγοντες.

- ανάπτυξη, σε κλίμακα Ευρωπαϊκής Ένωσης, μια ικανότητας έγκαιρου εντοπισμού και προσδιορισμού των βιολογικών και χημικών παραγόντων που ενδέχεται να χρησιμοποιηθούν σε επιθέσεις, καθώς και γρήγορου προσδιορισμού και διάγνωσης σχετικών κρουσμάτων.

- δημιουργία μιας βάσης δεδομένων σχετικών με τα αποθέματα και τις υπηρεσίες υγείας, καθώς και ενός εφεδρικού συστήματος διάθεσης φαρμάκων και εξειδικευμένου ιατρικού προσωπικού σε περίπτωση αναμενόμενων ή υπό εξέλιξη επιθέσεων.

- καθορισμός κανόνων και διάδοση οδηγιών ως προς του τρόπους αντιμετώπισης επιθέσεων, από την άποψη της υγείας, και τους τρόπους συντονισμού της αντίδρασης της ΕΕ και των σχέσεών της με τρίτες χώρες και διεθνείς οργανισμούς.

Για την επίτευξη αυτών των στόχων, η Επιτροπή οφείλει κατά προτεραιότητα να εντείνει τις δραστηριότητές της στα πλαίσια των υπό εξέλιξη δράσεων και προγραμμάτων. Στο μέλλον, θα πρέπει να εκμεταλλευτεί τις ευκαιρίες που προσφέρουν η ετήσια πολιτική στρατηγική και οι διαδικασίες του προϋπολογισμού για να αναθεωρεί το πεδίο εφαρμογής αυτών των δραστηριοτήτων.

Οι διάφορες υπηρεσίες της Επιτροπής συνεργάζονται στενά με τις εθνικές αρχές, τη βιομηχανία και μεταξύ τους προκειμένου να παγιώσουν τα ήδη επιτευχθέντα αποτελέσματα και να βελτιώσουν ακόμη περισσότερο τη συνεισφορά της Επιτροπής στην πολιτική προστασία. Ο διορισμός ενός ευρωπαίου συντονιστή επιβεβαιώνει την προτεραιότητα που αποδίδεται στον συγκεκριμένο τομέα δραστηριότητας.

Πρόκειται για σαφές παράδειγμα της σημασίας που έχει η ανάληψη δράσης σε κοινοτικό επίπεδο, η οποία δεν θίγει τις εθνικές αρμοδιότητες (για την άμεση αντιμετώπιση των καταστροφών) αλλά τις διευκολύνει με τη συνεισφορά μιας ποσότητας κοινών κοινοτικών πόρων.

Η Επιτροπή θα ενημερώνει το Συμβούλιο και το Κοινοβούλιο σχετικά με την πρόοδο που επιτυγχάνεται κατά την υλοποίηση αυτού του προγράμματος.